**Păcatele sunt multe**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ridică-ţi voalul de pe fruntea mică

Să te observ când luna se ridică

Pe coama nopţii care stă să vină

Şi să-mi şoptească tandru, în surdină,

C-ai dat în pârg. Secunda este coaptă

Să te culeg cât gura-mi este aptă

Să-ţi savureze stropul de minune

Pe care îl ascunzi. În rugăciune

Mă tot scufund şi-ţi cer să-mi dai crezare

Că pot să mor în versul tău... Iertare

Nu mai aştept, păcatele sunt multe,

Dar numai tu-mi produci plăceri oculte.

- Introvertită-n lumea fără soare,

Făptura mea lipsită de culoare,

Incest între păcat şi inocenţă,

În palma ta găseşte rezidenţă

Şi înfloreşte a melancolie

De câte ori aduni în poezie

Vers după vers, în cupele de aur

Din care beau cu sete un tezaur

Stors în puterea nopţii între gene

Când visele se prind în taliene,

Şi strecurat alene printre buze,

Păcat fundamental ce n-are scuze.

Ioan Grigoraș Liliana Trif